ขับเคลื่อน 9 มาตรการป้องกันปัญหาภัยแล้งให้กับประชาชน
นายสุรสีห์ กิตติมณฑล เลขาธิการสำนักงานทรัพยากรน้ำแห่งชาติ (สทนช.) กล่าวถึงสถานการณ์น้ำต้นทุนในปีนี้ ว่าดีกว่าปีที่ผ่านมาจนถึงขณะนี้ยังไม่มีพื้นที่ใดประสบปัญหาภัยแล้ง ภาพรวมยังมีปริมาณน้ำอยู่ที่ร้อยละ 65 ของความจุเก็บกัก ขณะที่มีปริมาณน้ำใช้การอยู่ร้อยละ 50 หรือกว่า  29,000  ล้านลูกบาศก์เมตร  แต่ทั้งนี้ยังคงต้องติดตามสถานการณ์น้ำในเขื่อนหรืออ่างเก็บน้ำขนาดใหญ่ในพื้นที่ภาคเหนือ เพราะมีปริมาณน้ำต่ำกว่าเกณฑ์อยู่ 3 แห่งคือ เขื่อนแม่งัดสมบูรณ์ชล เขื่อนภูมิพลและเขื่อนสิริกิติ์  ส่วนภาคตะวันออก ที่อ่างเก็บน้ำคลองสียัด  สำนักงานทรัพยากรน้ำแห่งชาติ  ได้วาง 9 มาตรการรองรับสถานการณ์ขาดแคลนน้ำในช่วงหน้าแล้งนี้ ได้แก่ เร่งเก็บกักน้ำในแหล่งน้ำ จัดหาแหล่งน้ำสำรองในพื้นที่เสี่ยงขาดแคลนน้ำ โดยเฉพาะเป็นพื้นที่ดูแลเรื่องการประปา ปฏิบัติการฝนหลวง เติมน้ำให้กับพื้นที่ขาดแคลนน้ำ กำหนดการจัดสรรน้ำหน้าแล้ง วางแผนเพาะปลูกพืชหน้าแล้ง เตรียมน้ำสำรองสำหรับพื้นที่ลุ่มต่ำ ส่งเสริมการเพราะปลูกให้เร็วขึ้น เฝ้าระวังคุณภาพน้ำ หรือปัญหาน้ำเค็มในแม่น้ำสายหลัก สายรอง ติดตาม-ประเมินผลเพื่อให้ผลการดำเนินงานเป็นไปตามแผน และสร้างการรับรู้สถานการณ์และแผนบริหารจัดการน้ำ เพื่อให้เกิดความร่วมมือในการใช้น้ำอย่างประหยัดและเป็นไปตามแผนที่กำหนด  เลขาธิการ สทนช. ยังกล่าวอีกว่า นอกจากทั้ง 9 มาตรการรองรับให้มีน้ำเพียงพอสำหรับการอุปโภค-บริโภค และการเกษตรแล้ว ยังได้พิจารณาหาแหล่งน้ำสำรอง กรณีพื้นที่รับผิดชอบของการประปา หรือนอกเขตการประปา  โดยได้ประเมินความเสี่ยงพื้นที่เสี่ยงขาดแคลนน้ำและจัดหารถน้ำ เครื่องสูบน้ำลงไปให้ความช่วยเหลือในประชาชนในพื้นที่ที่เสี่ยงขาดแคลนน้ำด้วย